|  |  |  |
| --- | --- | --- |
|  | **Bod Péter****Országos****Könyvtárhasználati Verseny****2016/2017. tanév** |  |

# Szóbeli döntő

# 9-10. évfolyam

**A verseny szakaszai**

1. Tájékoztató az Újpesti Könyves Kálmán Gimnázium könyvtáráról (versenyidőn kívül)

2. A feladatok kiosztása, átolvasása (5 perc)

3. Szervezőbizottsági tájékoztató (3 perc)

4. Önálló felkészülés (70 perc)

5. Szóbeli védés a szervezőbizottság előtt (fejenként 5 perc)

**Kedves Versenyző**!

Gratulálunk, hogy bejutottál a verseny döntőjébe!

Közeledünk a tanév véghez. A középiskolákban a végzősök már szervezik a tanulmányaik befejezésének hagyományos eseményeit: a szerenádot, a ballagást, a bankett … Így van ez itt, a Könyves Kálmán Gimnáziumban is. Az iskola vezetése számít rád a bankett megszervezésében! Szeretnék, ha a 18-19 éves fiataljaiknak maradandó élmény és útravaló is lenne ez az esemény. Még jó, hogy nemcsak csillagvizsgálójuk, hanem időgépük is van…

**Kétszáz éve … Ha a nagy elődök mesélni kezdenek**

A most 18-19 éves diákokat szeretnék megismertetni olyanokkal, akik 200 éve voltak ennyi idősek.



**A bankett szervezőbizottságának elvárásai**

**1. Állíts össze két 3 fős asztaltársaságot a megfelelő korú személyekből!** Legyenek köztük:

* nők és férfiak is,
* magyar és külföldi személyek is,
* ma is mindenki által ismert és ma már kevésbé ismert személyek is,
* olyanok, akik később tudományos pályát futottak be, és olyanok is, akiket nem tudományos tevékenységük tett híressé!

**2. Készíts meghívót a mai diákoknak a bankettre!**

* Ebben kérd, hogy korhűen öltözzenek fel!
	+ Adj nekik ehhez tanácsot is,
	+ és add meg egy forrás pontos adatait, amiből még tovább tájékozódhatnak!
* Díszítsd egy korabeli műalkotás képével!
	+ Tüntesd fel alkotóját, címét és egy minél hitelesebb forrást!
	+ Ha nem tudod a helyére illeszteni, akkor jelöld meg a helyét és a szükséges információkat!

**3. Írj egyiküknek levélvázlatot!**

A meghívottak közül egy személy leveléhez gyűjts információkat! Írj vázlatot a felkérő levélhez!

Legyen benne információ az alábbiakhoz, hogy a szervezőbizottság minél pontosabb levelet fogalmazhasson meg!

* Miért ő az egyik kiválasztott? Miért és hogyan tartjuk számon a nevét ma is?
	+ Adj meg két forrást, ami ezt bizonyítja!
* Fogalmazz meg egy konkrét adatokra támaszkodó kérdést!
Olyat, ami érdekelheti a mai fiatalokat, és elgondolkodtató lehet számukra a nagybetűs életbe való kilépéssel, az élet nagy döntéseivel (pl. tanulmányaival, munkahelyeivel és azok hatásával) kapcsolatban.
* Milyen kortársai lesznek még ott? Miért ők? Mi az ülésrend?

A levelet nem kell megfogalmaznod, csak a vázlatát készítsd el!

**A munkád szóbeli védése a zsűri előtt**

Rendelkezésedre álló idő: 5 perc

Munkád bemutatása, megvédése közben a következő kérdésekre mindenképpen térj ki:

* A személyeket hogyan, milyen források segítségével, milyen szempontok szerint választottad ki?
* A meghívón elhelyezett műalkotás kiválasztásánál mit tartottál fontosnak? Hol és hogyan kerested/találtad meg? Mitől hiteles a forrás, ahonnan a képet vetted/vennéd róla?
* Az egy kiválasztott személy mai „jelenlétét” hogyan, hol kerested?
* Miért gondolod, hogy a kiválasztott kérdés fontos a személy életében?

Döntéseidet minden esetben indokold!

**Munkád formája**

Készítheted

* elektronikusan a számítógép offline irodai programjait alkalmazva,
* vagy papíron írószerekkel
* vagy vegyesen.

Ha elektronikusan dolgozol, akkor a meghívó és a levélvázlat legyen fekete-fehérben nyomtatható 1-1 oldal.

**Ami a munkád sikerességéhez szükséges**

* Meggyőző indoklás, érvelés.
	+ Az indoklás akkor hiteles és megalapozott, ha forrásokra támaszkodsz, és ezek szakszerűen szerepelnek is.
	+ A több és többféle forrás használata segíti a szakszerűséget, hitelességet, megalapozottságot.
* Tartsd szem előtt, hogy az iskola azért kért fel könyvtárhasználathoz értő szakértőt, hogy a rendelkezésre álló információforrásokat minél szélesebb körben tekintsék át a témában.
* Elkészült munkádat a számodra kijelölt számítógép asztalára mentsd el, úgy hogy a fájlnév tartalmazza nevedet!
	+ Kérjük, hogy minden egyéb munkafájlodat is az asztalra mentsd a neveddel együtt!

**Ami segíti munkádat**

* A szervezőbizottság szóbeli tájékoztatója. Ezalatt jegyzetelned is hasznos lehet.
* A könyvtár teljes állománya rendelkezésedre áll.
* Az interneten elérhető publikus forrásokat is használhatod.
	+ Az internetet kommunikációra és nem publikus (jelszóval védett) felületek alkalmazására nem használhatod!
	+ Az iskola könyvtárosától kérdezhetsz.
		- Neki nem feladata megoldani munkádat. Olyan kérdésekre válaszol, amit egy felkészült könyvtárhasználónak nem kell tudnia, ami helyi sajátosság vagy aktuális probléma.
		- Kérdésedet pontosan, gyakorlott könyvtárhasználótól elvárható módon tedd fel!
	+ Lapokat, írószereket találsz egy erre kijelölt asztalon.

**Munkád értékelése**

Felkészülésed során egy zsűritag figyeli munkádat. Tőle ne kérdezz, ne magyarázd tevékenységeidet, döntéseidet! Ő csak megfigyelő. Azt értékeli, hogyan dolgozol, hogy keresel, jegyzetelsz, alkotsz.

Jó munkát kívánunk!